钦定古今图书集成/理学汇编/学行典/第267卷 > 郭延卿
## 钦定古今图书集成/理学汇编/学行典/第267卷 > 郭延卿

按《东轩笔录》：“钱文僖公惟演，生贵家，而文雅乐，善出
天性。晚年以使相留守西京。时通判谢绛、掌书记尹
洙、留府推官欧阳修，皆一时文士，游宴吟咏，未尝不
同。洛下多水竹奇花，凡园囿之胜，无不到者。有郭延
卿者，居水南，少与张文定公、吕文穆公游，累举不第，
以文行称于乡闾。张、吕相继作相，更荐之，得职官。然”
延卿亦未尝出仕，葺幽亭艺花，足迹不及城市。至是
年八十馀矣。一日，文僖率僚属往游，去其居一里外，
即屏骑，从腰舆，张盖而访之，不以告名氏。洛下士族
多过客众，延卿未始出，盖莫知其何人也，但欣然相
接，道服对谈而已。数公疏爽闿朗，天下之选，延卿笑
曰：“陋居罕有过从，而平日所接之人，亦无若数君者。
老夫甚惬，愿少留，对花小酌也。”于是以陶樽果蓛而
进。文僖爱其野逸，为引满不辞。既而吏报申牌，府史
牙兵列庭中，延卿徐曰：“公等何官，而从吏之多也？”尹
洙指而告曰：“留守相公也。”延卿笑曰：“不图相国肯顾
野人。”遂相与大笑。又曰：“尚能饮否？”文僖欣然从之。又
数杯，延客之礼数杯盘，无少加于前，而谈笑自若。日
入辞去，延卿送之门，顾曰：“老病不能造谢，希勿讶也。”
文僖登车，茫然自失。翌日，语僚属曰：“此真隐者也。彼
视富贵为何等物耶？”叹息累日不止。